15.04.2024.

**Apbalvos programmas “Future Heroes” ceturtās sezonas dalībnieces**

Sestdien, 20. aprīlī, plkst. 12.00 telpās “VEF Mansards” Rīgā, Ieriķu ielā 5a notiks Britu padomes pārstāvniecības Latvijā, SEB bankas un Valsts izglītības satura centra atbalstītās meiteņu līderības un uzņēmējdarbības programmas “Future Heroes” ceturtās sezonas apbalvošanas pasākums.

Sešus mēnešus no 2023. gada oktobra līdz 2024. gada martam 47 jaunietēm no dažādiem Latvijas reģioniem bija iespēja piedalīties 9 klātienes un tiešsaistes prasmju darbnīcās par līderību, uzņēmējdarbību un produktu vadību, digitālo komunikāciju un medijpratību, finanšu pratību un citām aktuālām tēmām. Lai liktu lietā jauniegūtās prasmes un apliecinātu vēlmi būt pārmaiņu veidotājām, meiteņu komandas pieredzējušu mentoru vadībā radīja un īstenoja sociālos un uzņēmējdarbības projektus.

Programmas ietvaros jaunietes:

* attīstīja līderības prasmes, lai veicinātu sieviešu iesaisti uzņēmējdarbībā un vadošos amatos;
* apguva darba tirgū pieprasītas prasmes, uzlabojot konkurētspēju un nākotnes karjeras izvēli;
* stiprināja starpkultūru dialogu starp dažādu Latvijā dzīvojošu nacionalitāšu jaunietēm un kopienām;
* strādāja komandās, piedalījās praktisku projektu izveidē un īstenošanā.

Ceturtās sezonas noslēguma pasākumā tiks pasniegti Zelta, Sudraba un Bronzas apbalvojumi, kā arī balvas dažādu industrijas pārstāvju izvirzītās nominācijās.

“Future Heroes” programma Latvijā aizsākta 2020. gadā, un to veiksmīgi absolvējušas jau 187 meitenes no dažādiem Latvijas novadiem, īstenojot 40 sociālos un uzņēmējdarbības projektus.

Programmas mērķis ir izglītot jaunietes-nākamās līderes un pārmaiņu veidotājas, stiprinot viņās pašapziņu, empātiju, izturību, sadarbības un citas svarīgas prasmes, tādējādi veidojot drosmīgu, saliedētu un sociāli atbildīgu jauno paaudzi.

Plašāka informācija:  
“Future Heroes” programmas vadītāja Latvijā  
Aina Špaca

Informācija par programmu:

* Projekta mājas lapa: [www.futureheroes.lv](http://www.futureheroes.lv/)
* Facebook: [FutureHeroesLatvia](https://www.facebook.com/FutureHeroesLatvia)
* Instagram: [futureheroeslatvia](https://www.instagram.com/futureheroeslatvia/)
* Youtube: <https://www.youtube.com/channel/UCTemp4ZY8ei-r6hwFuVCzVA>